ויקטוריה'ס סיקרט

ויקטוריה'ס סיקרט (באנגלית: Victoria's Secret) היא חברה אמריקאית לייצור והפצת מוצרי הלבשה תחתונה, הגדולה ביותר בארצות הברית.

החברה ידועה בקטלוגים המעוצבים שלה ובתצוגות האופנה השנתיות שלה בה מוצגות המלאכיות של ויקטוריה'ס סיקרט, הלא הן דוגמניות שבמהרה הופכות לדוגמניות-על בקנה מידה עולמי, בזכות המעמד והפרסום מהחברה. היא גם ידועה בהשפעתה התרבותית על היחס של החברה למוצרי הלבשה תחתונה, למשל בכך שהדגישה הלבשה תחתונה "סקסית" כמוצר אופנה מיינסטרימי, והגברת הקבלה החברתית של צרכנות יומיומית במוצרים אלו.

== היסטוריה ==
החברה נוסדה על ידי איש העסקים האמריקאי רוי ריימונד ב-12 ביוני 1977, לאחר שלא הרגיש בנוח בחנויות ההלבשה התחתונה כשרצה לקנות מוצרים עבור אשתו.<ref></ref> ב-1982 הוא מכר את החברה במיליון דולר לאיש העסקים האמריקאי-יהודי, לסלי וקסנר, מבעלי חברת הטקסטיל דה לימיטד. ריימונד התאבד ב-1993 לאחר ביצוע השקעות כושלות.

בשנת 1995 התקיימה לראשונה תצוגת האופנה של ויקטוריה'ס סיקרט במלון הפלאזה בניו יורק. מאז, הפכה התצוגה לאחד מאירועי האופנה המצופים ביותר, הכוללים מופעים מוזיקליים, הופעות חיות של זמרים מוכרים ומיליוני צופים מרחבי העולם. ב-2001 לראשונה שודרה התצוגת אופנה בטלוויזיה.<ref></ref>

ויקטוריה'ס סיקרט המשיכה לשגשג, ומכירותיה בשנת 2012 הסתכמו ביותר מ-6 מיליארד דולר

בשנת 2018 נערכה תצוגת האופנה האחרונה של המותג. בשנת 2019 התקבלה ההחלטה לבטל את התצוגות האופנה השנתיות, שהיו אחד מסימני ההיכר הבולטים של המותג. ההחלטה התקבלה בעקבות ירידה באחוזי הצפייה, טענות על החפצת נשים, חוסר התאמה לשינויים החברתיים של התקופה, והשפעת תנועת #MeToo.<ref></ref>

בחודש מאי 2024, הודיעה ויקטוריה'ס סיקרט בחשבון האינסטגרם שלה כי תצוגת האופנה השנתית תחזור בסתיו הקרוב. בפוסט נרמז כי התצוגה תהיה מודרנית ומגוונת יותר מהתצוגות בשנים הקודמות.<ref></ref>

== ביקורות ==
החברה ספגה במשך השנים ביקורות רבות, בטענה שאינה מספקת גיוון במידות, במודל היופי אותו היא מציגה ומהווה מודל סקסיסטי שפונה לצורך הגברי מאשר הנשי. כתוצאה מכך, חוותה ירידה בהכנסותיה בעוד המתחרים נהנו מעלייה. בתגובה לקשיים אלו, החברה עברה מיתוג מחדש ואימצה גישה שיווקית שונה. היא החליפה את ה"מלאכיות" המוכרות בדוגמניות מגוונות יותר והשיקה קולקציות נוחות של הלבשה תחתונה ופיג'מות.<ref></ref> מנכ"ל ויקטוריה'ס סיקרט, מרטין ווטרס, התייחס לשינוי זה ואמר בראיון לניו יורק טיימס: "היינו צריכים להפסיק להתמקד במה שגברים רוצים ולהתחיל להתמקד במה שנשים רוצות."

בשנת 2019, נבחרה הדוגמנית ולנטינה סמפאיו להוביל קמפיין למותג ובכך הפכה להיות הדוגמנית הטרנסג'נדרית הראשונה של המותג.<ref></ref>

את השינויים במיתוג החדש ניתן לראות בקמפיין שהמותג השיק בשנת 2021, אשר מתמקד בנשים ידועות בהישגיהן ולא במראה החיצוני שלהן. הקמפיין כלל את שחקנית הכדורגל מייגן ראפינו, שנלחמה עבור שכר שווה לספורטאיות, את גולשת הסקי המקצועית בת ה-17 איילין גו, את השחקנית פריאנקה צ'ופרה ואת דוגמנית הפלאס סייז פאלומה אלסר.

== מוצרי החברה ==
החברה מוכרת הלבשה תחתונה לנשים, בשמים וקרמים, ומוצרי יופי בכ-1,000 חנויותיה ברחבי ארצות הברית והעולם, וכן באמצעות קטלוגים ואתר האינטרנט שלה.

== בישראל ==
בדצמבר 2022, השיקה דלתא גליל, הזכיינית של ויקטוריה'ס סיקרט, לראשונה חנות אונליין של המותג בישראל.<ref></ref>

באפריל 2024 נפתחו על ידי דלתא זכיינית הרשת, שתי חנויות של הרשת, בקניון הגדול בפתח תקווה ובגרנד קניון בחיפה. לאחר מכן נפתחו סניפים נוספים בקניון עיר ימים בנתניה ובקניון אייס מול באילת.<ref></ref>

== ראו גם ==
* תצוגת האופנה של ויקטוריה'ס סיקרט

==קישורים חיצוניים==

* 

* 
* 
* טלי ארבל, [https://fashion.walla.co.il/item/3666014 מאווררות את הכנפיים: ויקטוריה'ס סיקרט מחזירה את המלאכיות למסלול ומבטיחה שינוי], וואלה אופנה, 24 במאי 2024

==הערות שוליים==

*
קטגוריה:חברות ביגוד אמריקאיות
קטגוריה:חברות אופנה אמריקאיות